CELEX: 22016D2388
Language: fi
Date: 2016-12-19 00:00:00
Title: EU–Jordania-assosiaationeuvoston päätös N:o 1/2016, annettu 19 päivänä joulukuuta 2016, EU:n ja Jordanian välisen kumppanuuden painopisteistä sopimisesta [2016/2388]

24.12.2016   
            
            
               FI
            
            
               Euroopan unionin virallinen lehti
            
            
               L 355/31
            
         EU–JORDANIA-ASSOSIAATIONEUVOSTON PÄÄTÖS N:o 1/2016,
   annettu 19 päivänä joulukuuta 2016,
   EU:n ja Jordanian välisen kumppanuuden painopisteistä sopimisesta [2016/2388]
   EU–JORDANIA-ASSOSIAATIONEUVOSTO, joka
   ottaa huomioon Euroopan yhteisöjen ja niiden jäsenvaltioiden sekä Jordanian hašemiittisen kuningaskunnan Euro–Välimeri-assosiaatiosopimuksen,
   sekä katsoo seuraavaa:
   
               (1)
            
            
               Euroopan yhteisöjen ja niiden jäsenvaltioiden sekä Jordanian hašemiittisen kuningaskunnan Euro–Välimeri-assosiaatiosopimus, jäljempänä ’sopimus’, allekirjoitettiin 24 päivänä marraskuuta 1997, ja se tuli voimaan 1 päivänä toukokuuta 2002.
            
         
               (2)
            
            
               Sopimuksen 91 artiklassa assosiaationeuvosto valtuutetaan tekemään päätöksiä sopimuksen tavoitteiden saavuttamiseksi ja antamaan aiheellisia suosituksia.
            
         
               (3)
            
            
               Sopimuksen 101 artiklassa määrätään, että osapuolet toteuttavat kaikki yleis- ja erityistoimenpiteet, jotka ovat tarpeen sopimuksesta johtuvien velvoitteiden täyttämiseksi, ja huolehtivat siitä, että sopimuksen tavoitteet saavutetaan.
            
         
               (4)
            
            
               Euroopan naapuruuspolitiikan uudelleentarkastelussa ehdotettiin uuden vaiheen käynnistämistä kumppaneiden kanssa tehtävässä yhteistyössä, jotta kumpikin osapuoli voisi kokea kumppanuuden enemmän omakseen.
            
         
               (5)
            
            
               EU ja Jordania ovat sopineet lujittavansa kumppanuuttaan sopimalla painopisteet vuosiksi 2016–2018, jotta Jordanian sietokykyä ja vakautta voidaan tukea ja lujittaa ja samalla pyrkiä puuttumaan Syyrian pitkittyneen konfliktin vaikutuksiin.
            
         
               (6)
            
            
               Sopimuksen osapuolet ovat sopineet EU:n ja Jordanian välisen kumppanuuden painopisteitä sekä kokonaissuunnitelmaa koskevasta tekstistä, joka tukee sopimuksen täytäntöönpanoa keskittyen yhdessä määriteltyjä yhteisiä etuja koskevaan yhteistyöhön,
            
         ON HYVÄKSYNYT TÄMÄN PÄÄTÖKSEN:
   1 artikla
   Assosiaationeuvosto suosittaa, että osapuolet panevat täytäntöön tämän päätöksen liitteenä olevat EU:n ja Jordanian välisen kumppanuuden painopisteet sekä kokonaissuunnitelman.
   2 artikla
   Assosiaationeuvosto päättää, että EU:n ja Jordanian välisen kumppanuuden painopisteillä sekä kokonaissuunnitelmalla korvataan EU:n ja Jordanian välinen toimintasuunnitelma, joka tuli voimaan lokakuussa 2012.
   3 artikla
   Tämä päätös tulee voimaan päivänä, jona se hyväksytään.
   
      Tehty Brysselissä 19 päivänä joulukuuta 2016.
      
         
            EU–Jordania-assosiaationeuvoston puolesta
         
         
            Puheenjohtaja
         
         F. MOGHERINI
      
   
   
      LIITE
      
         EU:N JA JORDANIAN VÄLISEN KUMPPANUUDEN PAINOPISTEET SEKÄ KOKONAISSUUNNITELMA
      
      
         
            EU:n ja Jordanian välisen kumppanuuden painopisteet 2016–2018
         
      
      I.   
            Taustaa
         
      
      EU:n ja Jordanian kiinteiden ja monitahoisten suhteiden tehostamiseksi edelleen on määritelty painopisteitä, jotka ohjaavat kumppanuutta vuosina 2016–2018 ja joita tarkastellaan uudelleen vuoden 2018 loppuun mennessä, jotta nähdään, voitaisiinko niiden soveltamista jatkaa kahdella vuodella ottaen huomioon politiikan, turvallisuuden ja talouden kehitys. EU:n ja Jordanian välisen kumppanuuden painopisteet edustavat Euroopan naapuruuspolitiikan yhteisiä tavoitteita yhteisestä rauhan, vaurauden ja vakauden alueesta. Ne ilmentävät sen pääpiirteitä: eriyttämistä ja yhteistä vastuuta, mutta myös joustoa, jotta voidaan mukautua muuttuviin olosuhteisiin EU:n ja Jordanian sopimalla tavalla. Kumppanuuden painopisteet muodostavat muuttuvan asiakirjan ja merkitsevät molemminpuolisten sitoumusten täyttämistä liitteenä olevan EU:n ja Jordanian kokonaissuunnitelman mukaisesti.
      Kumppanuutta ja yhteistyön painopisteitä ylläpidetään edelleen säännöllisillä korkean tason poliittisilla kokouksilla, talouden, kaupan, oikeuden ja ihmisoikeuksien alan vuoropuheluilla, EU:n ja Jordanian välisellä liikkuvuuskumppanuudella, EU:n ja Jordanian tiede- ja teknologiasopimuksella ja muilla sopimuksilla, EU:n ja Jordanian välisellä sitoumuksella vahvistaa vuoropuhelua ja yhteistyötä turvallisuusasioissa, mukaan lukien väkivaltaisten ääriliikkeiden ja terrorismin torjunnassa, sekä meneillään olevalla kahdenvälisellä yhteistyöllä Jordanian väestön tukemiseksi.
      
         Kumppanuuden painopisteiden myötä vahvistetaan vakiintuneet suhteet sekä mahdollisuudet syventää molemminpuolista sitoutumista.
      Nykytilanne on erityisen suotuisa suhteiden lujittamiseksi EU:n ja Jordanian välillä. EU:lla ja Jordanialla on yhteisiä etuja ja haasteita. Syyrian kriisi on vaikuttanut voimakkaasti Jordaniaan vuodesta 2011 alkaen kuten myös koko alueeseen ja EU:hun. EU:n ja Jordanian yhteisenä tavoitteena ja niiden yhteisessä intressissä on edistää rauhanprosessia ja palauttaa Syyriaan vakaus ja rauha sekä edistää kestävää kehitystä.
      EU tunnustaa, että Jordanialla on ollut keskeinen rooli kansallisissa, alueellisissa ja kansainvälisissä yhteyksissä. EU antaa tunnustusta Jordanian valtaville ponnistuksille, kun se on ottanut vastaan Jordaniasta turvasatamaa hakevia suuria pakolaismääriä muun muassa Syyriasta, Palestiinasta, Irakista, Libyasta ja Jemenistä. EU jatkaa Jordanian avustamista sen antaessa elintärkeää apua pakolaisille, jotka hakevat suojelua Jordaniassa, ja se jatkaa myös Jordanian selviytymiskyvyn vahvistamista. Lisäksi Jordania on jatkanut esimerkillisiä ponnisteluja ja sillä on ollut merkittävä rooli rauhan ja turvallisuuden edistämisessä Lähi-idässä (mukaan lukien Lähi-idän rauhanprosessissa) ja muualla sekä terrorismin ja radikalisoitumisen torjumisessa. Se oli YK:n turvallisuusneuvoston ei-vakituinen jäsen (vuosina 2014–2015), ja se on ollut Välimeren unionin (UfM) puheenjohtaja yhdessä EU:n kanssa vuodesta 2012.
      Kumppanuuden painopisteissä keskitytään yhteisiin saavutuksiin ja yhteisen edun mukaisiin aloihin. Niiden taustalla on myös Lontoossa 4. helmikuuta 2016 pidetyn konferenssin ”Supporting Syria and the region” synnyttämä noste sekä Jordanian ja kyseisen konferenssin isäntien laatiman kansainvälisen kokonaissuunnitelman sitoumukset, joiden tarkoituksena on tukea Jordanian kehityksen saavutuksia ottaen huomioon jatkuva humanitaarinen apu ja vastaanottavan yhteisön riittävä tuki. EU ja Jordania pyrkivät muuttamaan Syyrian kriisin aiheuttamat haasteet konkreettisiksi mahdollisuuksiksi, joista on hyötyä Jordanian väestölle, Syyrian pakolaisille ja EU:lle.
      Syyrian pakolaisia tukevia erityistoimia ei saa kuitenkaan toteuttaa muiden Jordaniassa suojelua hakevien ja siellä asuvien ihmisten kustannuksella.
      II.   
            Painopisteet
         
      
      Kumppanuuden painopisteet vastaavat yhteisiä etuja ja niissä keskitytään aloihin, joilla EU:n ja Jordanian yhteistyö hyödyttää molempia osapuolia. Nämä näkökohdat huomioon ottaen EU ja Jordania ovat sitoutuneet edistämään yhteistyötä monialaisissa asioissa kuten vakautta ja turvallisuutta, oikeusvaltiota ja ihmisoikeuksia, sukupuolten tasa-arvoa ja naisten vaikutusmahdollisuuksien lisäämistä, kansalaisyhteiskunnan kanssa käytävää vuoropuhelua, muuttoliikettä ja liikkuvuutta, väkivaltaisiin ääriliikkeisiin ja radikalisoitumiseen puuttumista sekä luonnonvarojen kestävää käyttöä koskevissa kysymyksissä.
      Kumppanuudessa keskitytään esimerkiksi nuoriin ja työllistettävyyteen, jotta voidaan edistää yhteiskunnan yhteenkuuluvuutta, luoda kestäviä taloudellisia mahdollisuuksia muun muassa laadukkaan koulutuksen ja ammatillisen koulutuksen pohjalta ja edistää yrittäjyys- ja innovointikulttuuria. Kulttuurialan aloitteita, myös sellaisia, joilla pyritään kehittämään kulttuurin ja luovan toiminnan aloja, olisi harkittava, sillä niiden panos kulttuurien välisen vuoropuhelun ja sosioekonomisen kehityksen edistämiseksi on merkittävä.
      Muuttoliikkeen ja liikkuvuuden alalla monialaisena painopisteenä on liikkuvuuskumppanuuden eri osien tehokkaan täytäntöönpanon edistyminen. Hyvin hallinnoitu ja kestävä kehys, jolla varmistettaisiin, että henkilöt voivat liikkua säännöllisemmin ja helpommin Jordanian ja EU:n välillä, voi edistää inhimillisen pääoman kehittämistä ja talouskasvua.
      
                  i)
               
               
                  EU ja Jordania ovat vakaita 
                        kumppaneita ulko- ja turvallisuuspolitiikassa
                     . Strategista ja operatiivista yhteistyötä jatketaan kahdenvälisesti ja monenvälisillä foorumeilla sekä myös alueellisesti Välimeren unionin rinnakkaispuheenjohtajuuden kautta. EU:n ja Jordanian yhteisen edun mukaista on edistää vakautta ja rauhaa alueella ja koko maailmassa ja jatkaa yhteistyötä poliittisen siirtymän ja rauhanrakentamisen tukemiseksi muun muassa Syyriassa. EU ja Jordania haluavat olla suvaitsevaisen yhteiskunnan malleja, mikä niin ikään on yksi syy tehostaa yhteistyötä ulkopolitiikan alalla.
               
            
                  ii)
               
               
                  Toinen painopiste keskittyy Jordanian makrotaloudellisen vakauden ylläpitämiseen ja 
                        Jordanian sosiaalisen ja taloudellisen kehityksen edistämiseen
                      asiakirjan ”Jordan 2025 – National Vision and Strategy” mukaisesti. Lisäksi sillä pyritään parantamaan Jordanian kykyä selviytyä Syyrian kriisin ja alueellisen epävakauden vaikutuksista.
                  Jordanian vahva ja vakaa talous, jota tuetaan Jordanian ja EU:n välistä kauppajärjestelmää koskevilla lisähelpotuksilla, sekä tehostettu investointiympäristö (liiketoimintaympäristön uudistamisen kautta) ovat voimakkaita kannustimia työpaikkojen luomiseksi jordanialaisille ja mahdollisesti syyrialaisille pakolaisille. Talouden uudistamista ja monipuolistamista tehostetaan edelleen innovaatiovetoista kasvua tukemalla ja tietoa jakamalla. Samassa yhteydessä yhteistyötä lisätään työllistettävyyden parantamisen, osaamisen kehittämisen ja siihen liittyvän koulutusalan uudistuksen osalta, jotta nuorten roolia taloudessa ja yhteiskunnassa voidaan edistää.
                  Nykyistä assosiaatiosopimusta tehostetaan pitkälle menevää ja laaja-alaista vapaakauppa-aluetta (DCFTA) koskevilla neuvotteluilla, joiden puitteissa puututaan kaikkiin markkinoille pääsyä koskeviin haasteisiin, jotka estävät Jordaniaa hyödyntämästä täysimääräisesti assosiaatiosopimuksen tarjoamia mahdollisuuksia. Näin parannetaan myös Jordanian integroitumista EU:n markkinoihin ja uusien mahdollisuuksien luomista kaupan, investointien ja kehityksen osalta.
               
            
                  iii)
               
               
                  Kahteen edellä mainittuun painopisteeseen vahvasti liittyvä kolmas kumppanuuden painopiste keskittyy tukemaan Jordanian ponnisteluja 
                        hallinnon, oikeusvaltioperiaatteen, demokraattisten uudistusten ja ihmisoikeuksien vahvistamiseksi
                     . Kansainväliseen oikeuteen ja alueellisiin ja kansallisiin lakeihin sisältyvät ihmisoikeudet ja perusvapaudet ovat yhteisiä arvoja. Demokratian periaatteiden ja perusihmisoikeuksien kunnioittaminen on olennainen osa EU:n ja Jordanian välisiä suhteita.
               
            1.   Alueellista vakautta, turvallisuutta ja terrorismin torjuntaa koskevan yhteistyön lujittaminen
      
      EU tunnustaa kaikki Jordanian toteuttamat asianmukaiset toimet. EU:n ja Jordanian olisi jatkettava tiivistä yhteistyötä käsitellessään alueen epävakautta ja Daeshin ja muiden terroristiryhmien leviämisen vuoksi lisääntynyttä turvallisuusuhkaa. EU:lla ja Jordanialla on samankaltaiset tavoitteet Syyrian kriisin suhteen. Työtä Syyrian kansainvälisen tukiryhmän puitteissa ja muissa yhteyksissä olisi jatkettava. Lisäksi yhteistyötä olisi jatkettava EU:n ja Jordanian tehostettua turvallisuutta / terrorismin torjuntaa koskevan etenemissuunnitelman yhteydessä, ja erityisesti olisi korostettava yhteisiä hankkeita ja tietojen jakamista.
      EU:n ja Jordanian olisi myös lisättävä ”siltojen rakentamista” muissa konflikteissa kuten Lähi-idän rauhanprosessissa ja Afrikan sarven tilanteessa (Akaban prosessi). Välittömän konfliktivaiheen lisäksi EU ja Jordania vahvistavat unionin pelastuspalvelumekanismin puitteissa yhteistyötään katastrofien hallinnan ja pelastuspalvelun alalla.
      EU ja Jordania edistävät kumppaneina uskontojen ja kulttuurien välistä vuoropuhelua kansainvälisellä ja alueellisella tasolla, ja Jordania on ollut tässä avainasemassa.
      
         Terrorismin, väkivaltaisten ääriliikkeiden ja radikalisoitumisen torjunta on edelleen asialistan kärjessä. Tämän näkemyksen mukaisesti ja säännöllisen poliittisen ja alakohtaisen vuoropuhelun täydentämiseksi EU ja Jordania tehostavat käytännön yhteistyötä ja tietojenvaihtoa näiden haasteiden ratkaisemiseksi oikeusvaltioperiaatteen mukaisesti. EU ja Jordania pyrkivät muun muassa yhteisesti sovittujen koulutusohjelmien kautta toimimaan yhteistyössä, johon osallistuu laajasti Jordanian kansalaisyhteiskunnan järjestöjä.
      2.   Talouden vakauden, kestävän ja tietoperustaisen kasvun, laadukkaan koulutuksen ja työpaikkojen luomisen edistäminen
      
      
                  a)
               
               
                  Syyrian kriisi ja siitä aiheutunut pakolaisten pitkittynyt oleskelu maassa ovat vaikuttaneet voimakkaasti Jordanian sosioekonomiseen rakenteeseen, sen niukkoihin luonnonvaroihin ja peruspalvelujen tarjoamiseen, mikä on pahentanut maan jo ennestään heikkoa taloudellista tilannetta. Taloudellista vuoropuhelua ja makrotaloudellisia kysymyksiä koskevaa yhteistyötä on siksi kehitettävä edelleen, jotta edistetään terveitä makrotaloudellisia ja rakenteellisia toimia. Näin kasvupotentiaalia voidaan lisätä ja Jordanian talouden selviytymiskykyä parantaa ”Jordan 2025” -tavoitteiden mukaisesti. Pyrkimyksiä säilyttää makrotaloudellinen vakaus olisi jatkettava myös kansainvälisen valuuttarahaston uuden ohjelman kautta. EU voi täydentää kyseistä ohjelmaa uudella makrotaloudellista rahoitusapua koskevalla ohjelmalla.
                  Moitteettoman varainhoidon lisäksi yhteistyötä jatketaan edelleen Jordanian julkisen sektorin uudistusten osalta, joilla pyritään parantamaan julkista varainhoitoa ja julkisen sektorin yleistä tehokkuutta sekä palvelujen tarjoamiseen liittyviä valmiuksia.
               
            
                  b)
               
               
                  Jordanian tärkein sosioekonominen haaste on edistää erityisesti jordanialaisnuorten ja kaikkein heikoimmassa asemassa olevien työllisyyttä ja työllistymismahdollisuuksia luomalla työpaikkoja, tukemalla yrittäjyyttä ja innovointia, kehittämällä taitoja ja osaamista ja edistämällä kohdennettua koulutusta ja tutkimusta. Kumppanuuden painopisteillä asia pyritään ratkaisemaan soveltamalla erilaisia poliittisia keinoja: kauppa, yritystoiminnan kehittäminen, koulutus, liikkuvuuden lisääminen. Näiden keinojen tarkoituksena on myös lujittaa naisten taloudellisia vaikutusmahdollisuuksia ja osallistumista.
                  
                              a.
                           
                           
                              
                                 Kauppaa kehityksen vuoksi on kumppanuuden painopisteiden / kokonaissuunnitelman keskeinen osa. EU:n toteuttaman Jordanian ja EU:n välisten alkuperäsääntöjen lieventämisen ja siihen liittyvien toimenpiteiden ansiosta luodut työpaikat hyödyttävät sekä Syyrian pakolaisia että Jordanian vastaanottavia yhteisöjä. Alkuperää koskevien sääntöjen lieventäminen ei vaikuta EU:n ja Jordanian ponnisteluihin pitkälle menevän ja laaja-alaisen vapaakauppasopimuksen tekemiseksi. EU ja Jordania ovat sitoutuneet aloittamaan sopimusta koskevat neuvottelut, joissa käsitellään muun muassa kaikkia Jordanian tuotteiden markkinoille pääsyä koskevia haasteita Jordanian tuotteita EU:hun vietäessä. Samalla EU ja Jordania jatkavat vuoropuhelua yhdenmukaistamisen edistämiseksi muun muassa terveys- ja kasvinsuojelutoimien, kaupan teknisten esteiden tai palvelujen aloilla.
                           
                        
                              b.
                           
                           
                              EU ja Jordania priorisoivat ja moninkertaistavat ponnistelujaan liiketoimintaympäristön parantamiseksi ja investointien houkuttelemiseksi, yksityisen sektorin kehityksen tukemiseksi (myös sääntelyn ja hallinnon uudistamisen ja yrityslainojen kautta), sellaisten oikeanlaisten tietojen ja taitojen luomiseksi, joita tarvitaan Jordanian työmarkkinoilla. Osaamiseen perustuvien alojen vahvistaminen on myös tärkeää kestävien ja kunnollisten työpaikkojen luomiseksi etenkin nuorten keskuudessa.
                           
                        
                              c.
                           
                           
                              
                                 Koulutus on myös tehokas väline yhteiskunnallisen ja taloudellisen kehityksen edistämiseksi. Se on keskeisessä asemassa tämän painopisteen toteuttamisessa kaikkien Jordaniassa asuvien, myös pakolaisten hyödyksi. Kaikkien lasten laadukkaan julkisen koulutuksen ylläpito ja edistäminen kaikilla tasoilla on EU:n ja Jordanian yhteistyön taustalla sen varmistamiseksi, että kaikilla on mahdollisuus opiskella ja rakentaa tulevaisuuttaan. Myös ammatilliseen koulutukseen on kiinnitettävä erityistä huomiota ja sitä on tuettava.
                           
                        
            
                  c)
               
               
                  EU ja Jordania jatkavat innovatiivisten tutkimukseen ja tietoon perustuvien ratkaisujen ja yhteistyön edistämistä uusiutuvan energian, energiatehokkuuden ja luonnonvarojen kestävän hoidon, mukaan lukien vesi- ja jätehuolto, ja Pariisin ilmastosopimuksen tulosten osalta.
               
            
                  
                     EU:n ja Jordanian yhteistyö Syyrian pakolaiskriisin ratkaisemiseksi
                  
                  EU:n ja Jordanian kahdenvälisen yhteistyön täydentämiseksi EU jatkaa Jordanian tukemista sen antaessa elintärkeää apua Syyrian pakolaisille, jotka hakevat suojelua Jordaniassa, muun muassa seuraavien toimenpiteiden avulla:
                  
                              I.
                           
                           
                              EU lieventää Jordaniaa koskevia alkuperäsääntöjä ja toteuttaa liitännäistoimenpiteitä, joilla edistetään vientiä EU:n markkinoille ja työpaikkojen luomista, mikä hyödyttää sekä jordanialaisia että Syyrian pakolaisia;
                           
                        
                              II.
                           
                           
                              Syyrian pakolaisten taitoja ja valmiuksia parannetaan pitäen silmällä myös Syyrian jälleenrakentamista tulevaisuudessa;
                           
                        
                              III.
                           
                           
                              tarjotaan laadukas koulutus kaikille Jordaniassa asuville lapsille sen varmistamiseksi, että jokainen lapsi saa mahdollisuuden opiskella ja rakentaa tulevaisuuttaan kansallisen lainsäädännön mukaisesti;
                           
                        
                              IV.
                           
                           
                              annetaan täydentävää tukea Jordanialle ja heikossa asemassa oleville vastaanottajayhteisöille.
                           
                        Liitteenä olevassa EU:n ja Jordanian kokonaissuunnitelmassa ja sen keskinäisissä sitoumuksissa esitetään yksityiskohtaisempia tietoja.
               
            3.   Demokraattisen hallinnon, oikeusvaltioperiaatteen ja ihmisoikeuksien vahvistaminen
      
      Jordanian jatkuvan uudistusprosessin mukaisesti ja kaikesta alueellisesta epävakaudesta huolimatta EU ja Jordania jatkavat yhteistyötä, jonka tavoitteena on entisestään vahvistaa Jordanian demokraattista järjestelmää ja oikeusjärjestelmää, oikeusvaltioperiaatetta, sukupuolten tasa-arvoa, ihmisoikeuksia ja perusvapauksia ja kansalaisyhteiskunnan oikeudellista ympäristöä, joka edistää elinvoimaisen kansalaisyhteiskunnan kehittymistä.
      Kohdennetulla yhteistyöllä tuetaan oikeusalan uudistusta ja oikeuden saatavuutta sekä kansainvälistä oikeudellista yhteistyötä, vaaliprosessia (myös EU:n vaalitarkkailuvaltuuskuntien antamien suositusten toteutumista), poliittisen puoluejärjestelmän ja parlamentin valvonta- ja lainsäädäntöroolin vahvistamista; hallinnon hajauttamisprosessia ja moniarvoisia tiedotusvälineitä.
      EU ja Jordania käyvät edelleen säännöllistä vuoropuhelua demokratiasta ja hyvästä hallintotavasta, oikeudenmukaisuudesta, oikeusvaltioperiaatteesta ja ihmisoikeuksista yhteisesti sovitussa muodossa. Vuoropuhelun perustana ovat Jordanian kansainväliset, alueelliset ja kansalliset saavutukset ja sitoumukset. Kansalaisyhteiskunnan järjestöjä voidaan pyytää antamaan panoksensa yhteisesti.
      
         Ihmisoikeuksien osalta säännöllisessä vuoropuhelussa keskitytään muun muassa sananvapauteen, yhdistymisvapauteen, mukaan lukien kansalaisyhteiskunnan toimintaympäristö, ja naisten oikeuksiin ja naisten vaikutusmahdollisuuksien parantamiseen politiikassa ja yhteiskunnassa. Vastuuvelvollinen, avoin, tehokas ja osallistava julkishallinto on olennaisen tärkeä näiden tavoitteiden saavuttamiseksi sekä Jordanian demokratian ja hyvän hallintotavan sekä korruption torjunnan edistämiseksi edelleen.
      Vuoropuhelussa otetaan asianmukaisesti huomioon Jordanian nykyiset monenväliset sitoumukset. Siinä käsitellään myös taloudellisia, sosiaalisia ja sivistyksellisiä oikeuksia esimerkiksi koulutuksen ja työn osalta. Vuoropuhelu koskee erityisesti kumppanuuden painopisteisiin sisältyviä aloja.
      III.   
            Vuoropuhelun ja keskinäisen yhteistyön mekanismit
         
      
      EU:n ja Jordanian välisten suhteiden yleisestä kehyksestä määrätään assosiaatiosopimuksessa, joka tuli voimaan vuonna 2002, sekä maan vuonna 2010 saavuttaman pitkälle edistyneen maan aseman puitteissa. On tärkeää tarkastella uudelleen melkein 15 vuotta voimassa ollutta assosiaatiosopimusta tai järkeistää sen täytäntöönpanoa harkitsemalla vuoropuheluita ja alakomiteoita perusteellisesti uudelleen. Kun alakomiteat ryhmitetään osaksi muutamaa temaattista vuoropuhelua kumppanuuden painopisteiden mukaisesti ja poliittisia vuoropuheluja täydennetään, voidaan yhteistyötä parantaa sovituilla keskeisillä työskentelyaloilla.
      Kumppanuuden painopisteet tarkistetaan vuonna 2018. Assosiaationeuvosto hyväksyy tarkistuksen lopputuloksen. Olosuhteiden niin vaatiessa Jordania tai EU voi pyytää tarkistusta milloin tahansa tämän ajanjakson aikana.
      EU–Jordania-kokonaissuunnitelman toteutuksen tukemiseksi kokonaissuunnitelmaa tarkastellaan myös säännöllisesti osana EU:n ja Jordanian kahdenvälistä yhteistyötä sekä muissa asiaa koskevissa vuoropuheluissa ja kokouksissa. EU osallistuu tarvittaessa koordinointimekanismeihin Jordanian hallituksen ja muiden kumppanien, kuten kansalaisyhteiskunnan edustajien ja paikallisviranomaisten, kanssa voimakkaampaa sitoutumista Euroopan naapuruuspolitiikkaan koskevan periaatteen mukaisesti.
      Painopisteissä ja liitteenä olevassa kokonaissuunnitelmassa esitettyjen tavoitteiden mukaisesti EU on sitoutunut jatkamaan taloudellista tukeaan ja tukemaan Jordaniaa kansainvälisen yhteisön keskuudessa.
   
   
      LIITE ASIAKIRJAAN EU:N JA JORDANIAN VÄLISEN KUMPPANUUDEN PAINOPISTEET
      
         
            EU–Jordania-kokonaissuunnitelma
         
      
      Tämän asiakirjan tarkoituksena on täydentää EU:n ja Jordanian välisen kumppanuuden painopisteitä ja esittää keskinäiset sitoumukset sekä uudelleentarkastelumekanismit.
      Lontoon konferenssissa ”Supporting Syria and the region”4. helmikuuta 2016 esitetty EU–Jordania-kokonaissuunnitelma on myönteinen vastaus Jordanian ehdotukseen kansainvälisen yhteisön kanssa tehtävästä kokonaissuunnitelmasta, jolla edistetään kokonaisvaltaista lähestymistapaa Syyrian pakolaiskriisin ratkaisemiseksi. EU–Jordania-kokonaissuunnitelma on muuttuva asiakirja, joka vaatii säännöllistä päivittämistä ja jossa otetaan huomioon Jordanian hallituksen ja Lontoon konferenssin isäntien allekirjoittaman Jordaniaa koskevan kansainvälisen kokonaissuunnitelman kolme pilaria ja sen henki. EU–Jordania-kokonaissuunnitelma perustuu muun muassa Jordanian kriisisuunnitelmaan (2016–2018) ja asiakirjaan ”Jordan 2025 – National Vision and Strategy”. Siinä keskitytään vahvistamaan Jordanian talouden sietokykyä ja samalla parantamaan Syyrian pakolaisten taloudellisia mahdollisuuksia lisäämällä heidän suojeluaan ja parantamalla heidän pääsyään työelämään ja laadukkaaseen koulutukseen.
      EU–Jordania-kokonaissuunnitelma, jonka tarkoituksena on toteuttaa EU:n ja Jordanian välisen kumppanuuden painopisteet, menee pidemmälle kuin kansainvälinen kokonaissuunnitelma, sillä siinä esitetään keskinäiset sitoumukset ja eri painopistealueiden uudelleentarkastelumekanismit. EU–Jordania-kokonaissuunnitelma perustuu tällöin täysin poliittiseen vuoropuheluun ja yhteistyöhön EU:n ja Jordanian assosiaatiosopimuksen puitteissa, EU:n Jordanialle antaman tuen vuosia 2014–2017 koskevaan yhdistettyyn tukikehykseen, Jordania 2025 -strategiaan ja siihen liittyviin kolmevuotisiin kehittämisohjelmiin.
      
                  
                     Syyrian pakolaisten suojelu ja kehittymismahdollisuudet
                  
                  Jordaniassa on noin 1,3 miljoonaa syyrialaista, joista 630 000 on UNHCR:n rekisteröimiä pakolaisia. Heistä yli 70 prosenttia on naisia ja lapsia, ja kaksi kolmesta pakolaisesta elää tietojen mukaan Jordanian absoluuttisen köyhyysrajan alapuolella. Jordania on edelleen sitoutunut päästämään alueelleen heikossa asemassa olevia, konflikteja pakenevia henkilöitä, ja EU kiittää Jordaniaa sen jatkuvista ponnisteluista suojelun ja avun tarjoamiseksi Syyrian pakolaisille kriisin alkamisen alusta lähtien.
                  Jordania jatkaa myös edelleen asianmukaisen suojan ja ihmisarvoisen elämän edellytysten, mukaan lukien oikeudellisen aseman, tarjoamista pakolaisleireillä tai niiden ulkopuolella asuville Syyrian pakolaisille. Pakolaisten asianmukainen suojeluympäristö on tärkeä vastattaessa kiireellisiin tarpeisiin, ja näin ollen suojelulla on yhä keskeinen asema EU:n humanitaarisessa toiminnassa Jordaniassa.
                  Tukeakseen Jordanian pyrkimyksiä EU jatkaa pitkäaikaisen humanitaarisen avun antamista ja aikoo jatkossakin keskittyä keskeiseen elintärkeään apuun, jolla vastataan heikoimmassa asemassa olevien, leireillä ja kaupunkiympäristössä elävien pakolaisten tarpeisiin sekä uusien tulokkaiden ja erityisesti lasten ja naisten tarpeisiin. Molemmat osapuolet yksilöivät kaikkein kustannustehokkaimmat tukitoimet kaikkein heikoimmassa asemassa oleville pakolaisille.
                  EU–Jordania-kokonaissuunnitelmassa otetaan täysin huomioon, että Jordanian ensisijaisena tavoitteena on luoda rajoilleen ja maan sisälle vakautta ja turvallisuutta, ja sen vuoksi kokonaissuunnitelman tavoitteena on lujittaa yhteistyötä terrorismin torjumiseksi ja radikalisoitumisen ja väkivaltaisten ääriliikkeiden ehkäisemiseksi ja samalla ylläpitää ympäristöä, joka takaa maahanpääsyn ja suojelun niitä tarvitseville turvapaikanhakijoille.
                  Koska Syyrian pakolaisten läsnäolo on pitkittynyt ja Jordania on hyväksynyt, että suurin osa pakolaisista jää Jordaniaan, kunnes Syyrian tilanne sallii heidän paluunsa, kansainvälinen yhteisö, mukaan luettuna EU, on ollut erittäin tyytyväinen Jordanian sitoumukseen antaa Syyrian pakolaisille toimeentulomahdollisuuksia ja on päättänyt tukea Jordaniaa sen mukaisesti.
                  Syyrian pakolaisten ja myös isäntämaan väestön työmahdollisuuksien lisäämiseen liittyvän kansainvälisen yhteisön tuen johdosta ja erityisesti EU:n sitouduttua tarkistamaan alkuperäsääntöjärjestelmäänsä hallitus ilmoitti aikeestaan sallia Syyrian pakolaisten työskennellä tietyillä aloilla, joilla heidän ja jordanialaisten työntekijöiden välillä on vain vähän kilpailua. Tämä läpimurto on erittäin tervetullut, ja se myös asettaa avunantajille suuren vastuun varmistaa, että Syyrian pakolaiskriisi voidaan muuttaa kehitysmahdollisuudeksi.
                  Syyrian pakolaisille ei saa kuitenkaan antaa tukea muiden Jordaniassa suojelua hakevien ja siellä asuvien ihmisten kustannuksella. EU aikoo jatkaa tiivistä yhteistyötään tältä osin Jordanian viranomaisten, YK:n ja muiden kansainvälisten ja kansallisten täytäntöönpanokumppaneiden kanssa.
                  EU jatkaa ponnistelujaan Jordaniassa eläville pakolaisille ja heitä vastaanottaneille yhteisöille annettavan EU:n tuen sekä laajemman kansainvälisen yhteisön tuen säilyttämiseksi.
                  Kaiken kaikkiaan EU ja Jordania aikovat asettaa etusijalle jordanialaisten, mukaan lukien heikoimmassa asemassa olevien vastaanottavien yhteisöjen, ja pakolaisten kehitysmahdollisuuksien ja tulevaisuudennäkymien vahvistamisen, kunnes olosuhteet ovat suotuisat pakolaisten kotiin paluulle. Tällä välin EU ja Jordania toimivat yhdessä, jotta Syyrian konfliktia paenneet pakolaiset voivat elää ihmisarvoista elämää yhdessä Jordanian paikallisen väestön kanssa. Ne varmistavat pakolaisille tarvittavat oikeudelliset ja hallinnolliset puitteet sekä toimeentulon, koulutuksen ja kohtuuhintaisen terveydenhoidon saannin. Tämä huomioon ottaen on keskeisen tärkeää, että Jordania sitoutuu antamaan pakolaisille työlupia sekä sallimaan pienyritysten perustamisen ja kaupan harjoittamisen tilanteen mukaan kansallisen lainsäädännön mukaisesti.
               
            1.   
            EU:n ja Jordanian välisen kaupan helpottaminen investointien, viennin ja työmahdollisuuksien lisäämiseksi, mukaan lukien Syyrian pakolaisille
         
      
      Kansainvälisessä kokonaissuunnitelmassa kehotetaan toteuttamaan toimenpiteitä EU:n markkinoiden avaamiseksi erityisesti yksinkertaistamalla alkuperäsääntöjä, mikä edistää investointeja ja luo työpaikkoja Jordanian väestölle ja Syyrian pakolaisille. EU on suostunut sitoumukseen yksinkertaistaa alkuperäsääntöjään kymmenen vuoden ajaksi tiettyjen sellaisten tuotteiden osalta, joiden tuotantolaitokset sijaitsevat ennalta määritellyillä erityisillä kehittämisalueilla (Special Development Zones) ja teollisuusalueilla, kunhan ne liittyvät työpaikkoihin, joiden ehdot ovat samat sekä Jordanian väestölle että Syyrian pakolaisille (15 prosenttia työpaikoista kahden ensimmäisen vuoden aikana; 25 prosenttia sen jälkeen). Yleisenä tavoitteena on saavuttaa 200 000 työpaikkaa Syyrian pakolaisille koko maan tasolla, kuten kansainvälisessä kokonaissuunnitelmassa esitetään. Kun tämä tavoite on saavutettu, EU harkitsee alkuperäsääntöjä koskevien poikkeusten laajentamista edelleen ja Jordaniassa toimiviin tuottajiin sovellettavien ehtojen yksinkertaistamista, jotta he voivat hyötyä näistä uusista alkuperäsäännöistä. EU ja Jordania sopivat, että kansainväliset järjestöt, joilla on asiaan liittyvää asiantuntemusta, kuten Kansainvälinen työjärjestö (ILO) ja/tai Maailmanpankki, osallistuvat työpaikkojen luomisen ja seurantaprosessin tukemiseen ja edistämiseen.
      EU antaa tunnustusta Jordanialle sen toteuttamista käytännön toimenpiteistä, joilla Syyrian pakolaiset voivat saada väliaikaisia työlupia, kuten ne alun perin esitettiin asiakirjassa ”Economic Response to the Syrian Refugee Crisis: Piloting a Holistic Approach” (kokonaisvaltainen lähestymistapa Syyrian pakolaiskriisiä koskeviin taloudellisiin tukitoimiin). Suuremmilla virallisemmilla työmarkkinoilla on hyödyllisiä kerrannaisvaikutuksia julkiseen talouteen. Jordanian kokonaisvaltaisessa lähestymistavassa esitetään ajatus sallia syyrialaisen työvoiman osallistua työmarkkinoille 18:lla erityistalousalueella, pakolaisleireillä, tietyillä aloilla (esim. maatalous ja rakennusala ennalta määritettyjen kiintiöiden mukaisesti), ja avunantajayhteisöjen avustuksilla rahoitetuissa kunnallisissa julkisissa rakennusurakoissa (infrastruktuuri tai muut työvoimavaltaiset yhteisöpalvelut) edellyttäen, että syyrialaiset eivät korvaa jordanialaista työvoimaa.
      Työllistymismahdollisuuksien luominen erityistalousalueilla on Jordanian ehdotuksen keskeinen kohta. Näiden alueiden odotetaan houkuttelevan investointeja Euroopasta ja muilta alueilta ja, mikä tärkeintä, ”turvasatamaa” etsiviltä Syyrian pakolaisilta, ja edistävän vientiä EU:n alueelle.
      Tämän kehityksen nopeuttamiseksi EU on sitoutunut Jordanian pyynnöstä edellä todetun mukaisesti lieventämään alkuperäsääntöjä sellaisten tuotteiden osalta, jotka on valmistettu pakolaistyövoimalla Jordanian erityistalousalueilla ja muilla alueen teollisuusalueilla. EU on myös valmis tukemaan työmarkkinasuuntautuneeseen koulutukseen ja osaamisen kehittämiseen liittyviä erityistarpeita tuottavuuden lisäämiseksi erityistalousalueilla ja niiden ulkopuolella.
      On kuitenkin syytä muistaa, että voimassa olevan Jordanian ja EU:n assosiaatiosopimuksen mukaisesti Jordanialla on jo tulliton ja kiintiötön pääsy EU:n teollisuustuotteiden markkinoille sekä hyvin laaja pääsy maataloustuotteiden markkinoille. Jordanian tuottajat eivät kuitenkaan vielä ole hyödyntäneet sitä täysimääräisesti, koska ne eivät vielä pysty noudattamaan sopimuksen mukaisia alkuperäsääntöjä ja teknisiä standardeja.
      EU on tarjonnut mahdollisuutta pitkälle menevästä ja laaja-alaisesta vapaakauppa-alueesta ja Jordania on ilmaissut tyytyväisyytensä siihen. Neuvotteluja ei ole kuitenkaan vielä aloitettu. EU on myös tarjonnut mahdollisuutta neuvotella teollisuustuotteiden vaatimustenmukaisuuden arviointia ja hyväksymistä koskevasta sopimuksesta (ACAA), jotta eri aloilta valitut Jordanian tuotteet voisivat päästä EU:n markkinoille ilman ylimääräisiä teknisiä tarkastuksia. Jordania on edistynyt hyvin mainitun sopimuksen valmisteluissa ja se on lähentynyt EU:n lainsäädäntöön valituilla aloilla, vaikka tietty tekninen tuki voisi edelleen olla tarpeen. Jordanian viranomaisten ja EU:n yksiköiden olisi toteutettava asiantuntijatason selvitys. Tämän jälkeen voitaisiin käynnistää neuvottelut teollisuustuotteiden vaatimustenmukaisuuden arviointia ja hyväksymistä koskevasta sopimuksesta. Määrätietoisia toimia tarvitaan kahdenvälistä kauppaa ja investointeja koskevan kehyksen vahvistamiseksi, investointien edistämiseksi ja Jordanian viejien tukemiseksi, jotta ne voivat käyttää paremmin hyväkseen etuuskohteluun perustuvaa pääsyä EU:n markkinoille.
      2.   
            Makrotalouden vakauden edistäminen, älykäs ja kestävä kasvu
         
      
      Jordania korostaa tarvetta saada enemmän avustuksia, jotta se voisi vähentää velkaansa. Jordania korostaa myös, että huomattavan rahoitusvajeen vähentämiseksi tarvittaisiin edullisin ehdoin myönnettävää rahoitusta, mukaan lukien kansainvälisen kokonaissuunnitelman kautta. Vaikka Jordania tarvitsee lisäavustuksia selvitäkseen muun muassa pakolaiskriisin vaikutuksista, myös sen infrastruktuuriin olisi tehtävä erittäin tarpeellisia investointeja. EU:n naapuruuspolitiikan investointivälineestä on mahdollista saada merkittävää rahoitusta edullisin ehdoin suurille investointihankkeille, mukaan lukien alueellisen liikennejärjestelmän kehittämiseen liittyville hankkeille. Samoin EIP suhtautuu joustavasti Jordaniassa toteutettavien hankkeiden rahoitukseen, jolla tuetaan Jordanian hallituksen tavoitteita, työpaikkojen luomista ja yksityisen sektorin ja pk-yritysten edistämistä. Euroopan jälleenrakennus- ja kehityspankki toimii samoilla linjoilla.
      Koska Jordanian julkinen velka on suuri, uusia lainoja olisi etupäässä myönnettävä investoinneille, joilla on korkea tuottoprosentti, kuten infrastruktuurit, jotka helpottavat vientiä, yrityshautomot jne., jotka voisivat vaikuttaa myönteisesti Jordanian työllisyyteen ja tuottavuuden kasvuun ja kerrannaisvaikutuksena valtiontuloihin.
      Lisäksi Euroopan komissio ehdotti 29. kesäkuuta 2016 Lontoon konferenssissa tekemiensä sitoumusten mukaisesti ja Jordanian hallituksen pyynnöstä (Jordania pyysi 350 miljoonaa euroa) toista Jordaniaa koskevaa makrotaloudellista rahoitusaputoimea, joka on arvoltaan 200 miljoonaa euroa. Ottaen huomioon julkisen talouden haasteet ja poikkeukselliset olosuhteet, joissa Jordania on otettuaan vastaan noin 1,3 miljoonaa syyrialaista, ja koska EU on Jordanian keskeinen kumppani, EU harkitsee vuonna 2017 uutta ehdotusta, jolla makrotaloudellinen rahoitusapu laajennetaan koskemaan Jordaniaa, kun toinen makrotaloudellinen rahoitusaputoimi on saatu onnistuneesti päätökseen ja edellyttäen, että tämän tyyppisen rahoitusavun tavanomaiset edellytykset täyttyvät ja Euroopan komissio on antanut päivitetyn arvion Jordanian ulkoisista rahoitustarpeista. Jordania tarvitsee kyseistä rahoitusapua kipeästi, jotta maan makrotaloudellista vakautta voidaan ylläpitää ja samalla säilyttää saavutettu kehitystulos ja jatkaa maan uudistusohjelmaa.
      EU kannustaa Jordanian talouden uudenaikaistamiseen ja monipuolistamiseen, mukaan lukien tukemalla innovaatiovetoista kasvua, edistämällä osaamista koskevien valmiuksien kehittämistä ja osaamisen siirtoa ja tukemalla erityisesti nuorten ja naisten taitoja innovatiivisten yritysten perustamisessa.
      3.   
            Yksityisen sektorin kehittämisen, innovoinnin ja työpaikkojen luomisen kannalta suotuisan ympäristön parantaminen
         
      
      Kansainvälisen kokonaissuunnitelman mukaisesti EU–Jordania-kokonaissuunnitelmassa keskitytään terveiden makrotaloudellisten puitteiden ylläpitämiseen sekä sellaisen ympäristön luomiseen, joka edistää investointeja, vientiä, BKT:n kasvua, innovointia ja työpaikkojen luomista. Jordania haluaa parantaa liiketoimintaympäristöä ja toteuttaa rakenteellisia uudistuksia, joilla parannetaan tuottavuutta ja työmarkkinoiden olosuhteita.
      EU on valmis tukemaan näitä pyrkimyksiä esimerkiksi yksityisen sektorin kehittämiseen myönnettävän budjettituen kautta, joka mahdollistaa yrityksille suunnattujen palvelujen erittäin tarpeelliset parannukset sekä investointiympäristön parantamisen. EU pyrkii myös osaamiseen ja kehitykseen myönnettävän talousarviotuen kautta poistamaan työllistymismahdollisuuksiin liittyviä esteitä ja varustamaan heikossa asemassa olevat ryhmät asianmukaisilla ja ajan tasalla olevilla taidoilla. EU on valmis antamaan Jordanialle lisätukea innovoinnin ja yrittäjyyden tehostamiseksi ja yksityissektorin kilpailukyvyn sekä vientimahdollisuuksien parantamiseksi esimerkiksi maksimoimalla mahdollisuudet täyttää EU:n tuotestandardit. Koska Euroopan jälleenrakennus- ja kehityspankki on keskittynyt yksityissektorin kehittämiseen, se tulee olemaan siltä osin Jordanian keskeinen kumppani.
      Samaan aikaan on olemassa mahdollisuuksia BKT:n sisäsyntyiseen kasvuun, mikä voi muuttaa väestönkasvun mahdollisuudeksi. Kotimaisten yritysten on vastattava suurempaan kotimaiseen kysyntään, ja niillä on oltava edullista ja usein riittävän ammattitaitoista työvoimaa, joten ne voivat nopeasti parantaa tuottavuuttaan. Jos Jordania haluaa uudistaa kasvua ja toimia esimerkkinä alueella ja sen ulkopuolella, avunantajien taloudellinen tuki avustuksina tai edullisena rahoituksena on ohjelmoitava ja koordinoitava mahdollisimman tehokkaasti.
      4.   
            Laadukas koulutus sosiaalisen osallisuuden ja kehityksen edistämiseksi
         
      
      Hallitus on tehnyt suuria ponnistuksia, jotta mahdollisimman monet Syyrian pakolaiset voivat osallistua julkiseen koulutukseen. EU–Jordania-kokonaissuunnitelmaan sisältyy kansainvälisessä kokonaissuunnitelmassa vahvistettu Jordanian tavoite varmistaa, että jokainen lapsi Jordaniassa, mukaan lukien Syyrian pakolaiset, osallistuu koulutukseen (”No Lost Generation” -aloite). Tämä rasittaa suuresti julkista taloutta, ja EU on edelleen sitoutunut lieventämään taakkaa ja ylläpitämään sekä koulujen määrää että koulutuksen laatua.
      EU on antanut merkittävää tukea koulutusalalle vuodesta 2012, ja aikoo edelleen tukea sitä talousarviosta. Koska noin 143 000 Syyrian pakolaisen hyväksyminen tilapäisesti yleiseen koulujärjestelmään on johtanut julkisten koulujen tilanahtauteen ja heikentänyt koulutuksen laatua, opetusministeriön suunnitelma antaa lukuvuonna 2016–2017 koulutusta 193 000 pakolaiselle merkitsisi 100:n kahdessa vuorossa toimivan tilapäisen koulun käyttöönottoa, kunnes tarvittavat rahoitusvarat toimintamenoihin ovat saatavilla ja uudet koulut on rakennettu kahden tai kolmen vuoden kuluessa Jordanian kokonaissuunnitelman mukaisesti.
      Koska koulujen laajentamista ja rakentamista on käsiteltävä kiireellisesti, Jordania on taannut, että asia käsitellään mahdollisimman nopeasti. Tämä mahdollistaisi myös 15 000 tällä hetkellä varallaololuettelossa olevan syyrialaislapsen pääsyn julkiseen kouluun, ja muut voisivat päästä ammatilliseen koulutukseen, jos opiskelupaikkoja on saatavilla.
      Jos sota tai epävakaisuus pitkittyy Syyriassa, Jordania voisi ottaa pakolaisoppilaat yleisen koulujärjestelmän piiriin ja antaa heille siten toivoa tulevaisuuden suhteen ja mahdollisuuden saada koulutusta Jordanian standardien mukaan ja estää näin aktiivisesti väkivaltaisten ääriliikkeiden syntyä. Koulujärjestelmän ulkopuolella olevia nuoria olisi myös tuettava epävirallisten oppimisjärjestelmien kautta. Keskipitkällä aikavälillä työntekijöiden tarjonta työmarkkinoilla lisääntyisi ja pakolaiset voisivat edistää vastaanottavan maan taloudellista kehitystä.
      Suunnitteilla on myös lisätoimia, joilla varmistetaan syyrialaisten opiskelijoiden pääsy korkea-asteen koulutukseen Jordaniassa oleskelunsa aikana.
      5.   
            Luonnonvarojen kestävä käyttö ja hoito
         
      
      Syyrian pakolaisten suuren määrän pitkittynyt läsnäolo ei ole aiheuttanut Jordaniassa energiapulaa, vaan se on vain lisännyt energianiukkuuden kroonista ongelmaa. Suunnittelusta ja kansainvälisestä yhteistyöstä vastaavan Jordanian ministeriön hiljattain esittämässä julkaisussa ”Rebuilding Host Communities”, joka liittyy Jordanian kriisisuunnitelmaan 2016–2018, todetaan, että tällä alalla tarvitaan seuraavien kolmen vuoden aikana 120 miljoonaa euroa. Synergiavaikutuksia vuodesta 2011 alkaen korvamerkityn huomattavan EU-tuen kanssa voitaisiin edistää, koska uusiutuvaa energiaa ja energiatehokkuutta koskevat toimet edellyttävät suurta ja erikoistunutta henkilöstöä ja tehostettuja tutkimus- ja innovointitoimia.
      Lisäksi Jordanian kriisisuunnitelmassa 2016–2018 tuodaan esiin se seikka, että vesi- ja jätevesihuolto on yksi eniten tuen tarpeessa olevista aloista myös paikallisyhteisöjen osalta. EU antaa tällä alalla jo merkittävää tukea, jota voidaan vielä laajentaa ja käyttää tämän alan tulevien toimien ohjauksessa. EU aikoo lisäksi rahoittaa laajaa ohjelmaa kiinteän jätteen käsittelyn alalla. Ohjelma parantaisi jordanialaisten elämänlaatua ja antaisi samalla työtä heikossa asemassa oleville ja kouluttamattomille henkilöille, jotka voisivat hyödyttää paikallistaloutta.
      Tämän lisäksi EU voi hallituksen pyynnöstä antaa nopeasti käyttöön teknistä apua eri aloilla. Täydentävyys suhteessa EU:n ohjelmiin, kuten EU:n tutkimuksen ja innovoinnin Horisontti 2020 -ohjelmaan, on myös varmistettava.
      6.   
            Vakaus ja turvallisuus, mukaan lukien terrorismin torjunta ja radikalisoitumisen ja väkivaltaisten ääriliikkeiden ehkäiseminen
         
      
      Sisäinen turvallisuus on Jordanialle ensisijaisen tärkeää. Terrorismin torjunnan osalta Jordanialla on käytössään tehokas ja kestävä järjestelmä, joka on osoittautunut tehokkaaksi terrorismin uhan vähentämisessä tai poistamisessa. Alue houkuttelee kuitenkin yhä enenevässä määrin kansainvälisiä jihadisteja Syyrian pitkittyneen konfliktin ja Irakin sekä muiden kauempana olevien maiden tilanteen vuoksi.
      Terrorismin, väkivaltaisten ääriliikkeiden, radikalisoitumisen sekä uskontojen välisen ja uskontojen sisäisen suvaitsemattomuuden torjunta ovat yhteisiä tavoitteita. EU ja Jordania hyötyvät tiivistä yhteistyöstä ja kokemusten vaihdosta näiden ilmiöiden ehkäisemiseksi ja torjumiseksi sekä oikeusvaltioperiaatteen noudattamiseksi. EU ja Jordania jatkavat laajan ja kokonaisvaltaisen lähestymistavan soveltamista turvallisuutta koskevissa kysymyksissä sekä kahdenvälisesti että alueellisilla ja kansainvälisillä foorumeilla. Käsiteltävinä voivat olla tietyt kriisit, kuten Syyrian kriisi, sekä maailmanlaajuiset kysymykset (radikalisoitumisen torjunta).
      EU ja Jordania ovat sopineet EU:n ja Jordanian terrorismin torjuntaa / tehostettua turvallisuutta käsittelevässä työpajassa 15. maaliskuuta 2016 edistävänsä toimia kolmella alalla: väkivaltaisten ääriliikkeiden torjunta, terrorismin rahoituksen estäminen, lentoliikenteen ja rajojen turvallisuus. Lisäksi Jordaniassa sijaitsevan alueellisen koulutuskeskuksen perustaminen rahoitetaan kemiallisiin, biologisiin ja radioaktiivisiin materiaaleihin sekä ydinmateriaaliin liittyvien riskien (CBRN) vähentämistä koskevan EU:n osaamiskeskusaloitteen Lähi-idän Ammanissa sijaitsevan alueellisen sihteeristön toimesta.
      EU panostaa radikalisoitumisen taustalla olevien heikkouksien ja radikalisoitumista aiheuttavien tekijöiden analysointiin ja on myöntänyt 10 miljoonaa euroa Jordanian hallituksen tukemiseksi sen pyrkimyksissä torjua väkivaltaisia ääriliikkeitä. Jordaniaa kehotetaan osallistumaan asianmukaisiin, EU:n tutkimuksen ja innovoinnin Horisontti 2020 -puiteohjelmaan sisältyviin radikalisoitumisen torjuntatoimiin.
      Saatavilla on lisää rahoitustukea ja asiantuntija-apua. Asianmukaisia toimia voivat olla yhteisöjen välisen vuoropuhelun parantaminen, taloudellisten mahdollisuuksien luominen, asuntoasiat ja tuki toimijoille, jotka pystyvät torjumaan ääriliikkeiden propagandaa. Tämä olisi tärkeä askel yhteisen terrorismin uhan torjumiseksi tehokkaammin.
      EU ja Jordania ylläpitävät kumppanuuttaan edistämällä yhteisymmärrystä ja vakautta kansainvälisellä ja alueellisella tasolla. Radikalisoitumisen torjuntatoimien lisäksi jatketaan alueellisia tiedediplomatia-aloitteita, kuten ”SESAME”-aloitetta (Synchroton-light for Experimental Science and Applications in the Middle East), jonka isäntämaana toimii Jordania. ”PRIMA” (tutkimus- ja innovointikumppanuus Välimeren alueella) on toinen tällainen aloite. Sen tarkoituksena on aloittaa yhteinen tutkimus kahdesta Euro–Välimeri-alueen kaikkein kiireellisimmästä haasteesta: elintarviketuotannon tehokkuus ja kestävyys ja vedensaanti.
      Katastrofiriskien hallinnan alalla EU ja Jordania tarkastelevat mahdollisuutta tehdä kahdenvälinen järjestely pelastuspalvelun alalla. EU ja Jordania ovat myös sitoutuneet Unionin pelastuspalvelumekanismin puitteissa vahvistamaan yhteistyötä katastrofiriskien hallinnan alalla. Tämä tapahtuu erityisesti vaihtamalla kokemuksia, yhteisellä koulutuksella ja mahdollisen alueellisen koulutuskeskuksen perustamisella, suuronnettomuuksien ennaltaehkäisyä koskevien valmiuksien kehittämisellä ja niihin varautumisella sekä riskien tunnistamisella ja arvioinnilla.
      7.   
            Liikkuvuus ja muuttoliike
         
      
      EU allekirjoitti 9. lokakuuta 2014 liikkuvuuskumppanuuden Jordanian kanssa. Liikkuvuuskumppanuudessa on kysymys sovituista poliittisista sitoumuksista, joita ovat tehneet EU, 16 osallistuvaa jäsenvaltiota ja Jordania, ja se on tulosta joulukuussa 2013 aloitetusta EU:n ja Jordanian välisestä vuoropuhelusta. Se tarjoaa yhtenäiset puitteet muuttoliikkeen, liikkuvuuden ja turvallisuuden alan toimille, ja sen liite sisältää useita kaikkien osapuolten yksilöimiä toimia liikkuvuuskumppanuuden täytäntöönpanemiseksi. Tärkein haaste on varmistaa liikkuvuuskumppanuuden täysimääräinen ja tehokas täytäntöönpano.
      EU:n edellyttämien viisumien myöntämisen helpottaminen (ja samanaikainen takaisinottosopimus) on EU:n ja Jordanian suhteiden tärkeä tavoite, jolla lisätään liikkuvuutta ja ihmisten välisiä yhteyksiä osapuolten eri alueiden välillä. Laittomien maahanmuuttajien takaisinotto on myös tärkeää muuttovirtojen asianmukaisen hallinnan kannalta. EU:n ja Jordanian väliset viisumimenettelyjen helpottamista ja takaisinottoa koskevat sopimusneuvottelut alkavat samanaikaisesti syksyllä 2016.
      EU–Jordania-kokonaissuunnitelmassa tarkastellaan muuttoliikkeen ja liikkuvuuden kehitysvaikutuksia, mukaan lukien maahanmuuttajien mahdollisuuksia talouden kehittämiseen, osaamiskierron hyödyntämisohjelmien avulla ja lisääntyneen alueellisen ja kansainvälisen opiskelijavaihdon ja talouden toimijoiden vaihdon kautta.
      8.   
            Oikeus- ja poliittiset uudistukset, demokraattiset vaalit ja ihmisoikeudet
         
      
      EU ja Jordania jatkavat yhteistyötä Jordanian oikeuslaitoksen vahvistamiseksi sekä asioiden oikeuskäsittelyn helpottamiseksi. Jordania on sitoutunut parantamaan oikeusjärjestelmän toimintaa ja varmistamaan oikeuslaitoksen riippumattomuuden, kuten äskettäin hyväksytyistä lainsäädäntöuudistuksista, kuten oikeuslaitoksen riippumattomuutta koskevasta laista ja nuoriso-oikeutta koskevasta laista, käy ilmi. Jordania on edistynyt sähköisen ilmoitus- ja yhteenliitettävyysjärjestelmän osalta ja tarjonnut runsaasti koulutusohjelmia tuomareille.
      EU antaa oikeusministeriölle, oikeusalan koulutuslaitokselle ja tuomarineuvostolle budjettitukea ja teknistä tukea. Jordania ja EU ovat sitoutuneet vahvasti jatkamaan pyrkimyksiään vähentää tutkintavankeuden käyttöä, lisätä oikeusapua erityisesti heikossa asemassa oleville ryhmille ja vähentää rikosten uusimista soveltamalla vaihtoehtoisia seuraamuksia ja jälkihoitojärjestelmiä.
      Jordania on vahvistanut sitoumuksensa jatkaa poliittisia uudistuksia ja saattanut voimaan lainsäädäntöä uudesta vaalijärjestelmästä, hallinnon hajauttamisesta, kunnista sekä poliittisista puolueista. Tämä on osa Jordanian pyrkimyksiä jatkaa kohti parlamentaarista järjestelmää, jossa poliittinen osallistuminen on laajempaa.
      EU on sitoutunut edelleen tukemaan Jordanian pyrkimyksiä vahvistaa demokraattista hallintotapaa. EU tukee edelleen keskeisten demokraattisten instituutioiden, erityisesti parlamentin ja kansainvälisen vaalilautakunnan, tehokasta toimintaa.
      EU:n ja Jordanian välisen yhteistyön kulmakivenä on ihmisoikeuksien edistäminen ja kunnioittaminen, joka otetaan huomioon säännöllisessä kahden- ja monenvälisessä vuoropuhelussa sekä erityistoimissa, joilla tuetaan muun muassa kansalaisyhteiskuntaa, moniarvoisia tiedotusvälineitä, sukupuolten tasa-arvoa ja naisten oikeuksia.
      Jordanian kansallinen ihmisoikeusohjelma 2016–2025 on yksi EU:n ja Jordanian yhteistyön kiintopisteistä kuten myös Jordanian kansainväliset sitoumukset (jotka on tehty kansainvälisten yleissopimusten ja YK:n foorumien kuten Universal Periodic Review -mekanismin puitteissa).
      
         Tulevat toimet
      
      EU–Jordania-kokonaissuunnitelman painopistetoimet toteutetaan poliittisten ja temaattisten vuoropuhelujen puitteissa. EU–Jordania-kokonaissuunnitelman ja kansainvälisen kokonaissuunnitelman mukaiset sitoumukset ja uudelleentarkastelumekanismit ovat keskenään yhteensopivia ja toisiaan vahvistavia.
      Rahoitus saadaan useista EU:n rahoitusvälineistä ja se kohdistetaan Jordaniassa toimiin, jotka pannaan täytäntöön kansallisten ja paikallisten viranomaisten, EU:n jäsenvaltioiden virastojen, kansalaisjärjestöjen, YK:n ja muiden kansainvälisten järjestöjen kanssa. Rahoitukseen sisältyy muun muassa budjettituki, makrotaloudellinen apu ja, jos edellytykset täyttyvät, edullisin ehdoin myönnettävä rahoitus. Syyrian kriisin johdosta perustetusta Euroopan unionin alueellisesta erityisrahastosta (Madad-rahasto) voidaan myöntää tukea avustusten muodossa Jordanialle ja Syyrian pakolaisia vastaanottaville yhteisöille. Jordanian viranomaisia kuullaan säännöllisesti prosessista ja ehdotetuista toimista ja heitä kannustetaan jättämään rahoitusehdotuksia. Heitä pyydetään osallistumaan Madad-rahaston johtokunnan kokouksiin.
      
         Lisäys 1: Jordanian ja EU:n sitoumukset
      
      
                  
                     Jordanian sitoumukset
                  
               
               
                  
                     EU:n sitoumukset
                  
               
            
                  
                     Makrotalouden vakauden parantaminen (mukaan lukien kansainvälisen kokonaissuunnitelman tavoitteet)
                  
               
            
                  
                     Uudelleentarkastelumekanismi: taloudelliset vuoropuhelut, kansainvälisen kokonaissuunnitelman seuranta
                  
               
            
                  
                              1)
                           
                           
                              Säilytetään makrotaloudellinen vakaus ja otetaan käyttöön laajennettu rahoitusjärjestely Kansainvälisen valuuttarahaston kanssa.
                           
                        
                              2)
                           
                           
                              Kehitetään asianmukainen investointiohjelma, jolla on rajallinen vaikutus velkataakkaan ja jonka avulla ylläpidetään kasvua ja vakautta ja luodaan työpaikkoja.
                           
                        
               
                  
                     Kahdenväliset sitoumukset
                  
                  
                              a)
                           
                           
                              Ajanjaksoa 2016–2017 koskevan uuden makrotaloudellisen rahoitusavun ohjelman kautta myönnettävä tuki, joka on riippuvainen Kansainvälisen valuuttarahaston kanssa tehtävästä rahoitusjärjestelystä. Kyseisen makrotaloudellisen rahoitusavun lisäksi harkitaan makrotaloudellisen lisärahoitustuen myöntämistä, mikäli tilanne sitä edellyttää ja viralliset menettelyt sen sallivat.
                           
                        
                              b)
                           
                           
                              Naapuruuspolitiikan investointivälineestä myönnetään merkittävää rahoitusta edullisin ehdoin suurille investointi-/infrastruktuurihankkeille.
                           
                        
            
                  
                     Yksityissektorin kehittäminen, liiketoimintaympäristö, kauppa ja investoinnit, työpaikkojen luominen
                  
                  
                     (mukaan lukien kansainvälisen kokonaissuunnitelman tavoitteet)
                  
               
            
                  
                     Uudelleentarkastelumekanismi: asianomaiset alakomiteat ja/tai aihekohtaiset kokoukset, assosiaationeuvosto, kansainvälisen kokonaissuunnitelman seuranta
                  
               
            
                  
                              1)
                           
                           
                              Vahvistetaan kahdenvälistä kauppaa ja investointeja koskevaa kehystä (esimerkiksi: DCFTA, ACAA).
                           
                        
                              2)
                           
                           
                              Parannetaan liiketoimintaympäristöä (lainsäädäntö- ja sääntelykehys) investointien ja talouskasvun mahdollistamiseksi ja työpaikkojen luomiseksi; kannustetaan yrittäjyyttä sekä yksityisen ja julkisen sektorin kumppanuutta.
                           
                        
                              3)
                           
                           
                              Perustetaan keskitettyjä asiointipisteitä investoijille.
                           
                        
                              4)
                           
                           
                              Kannustetaan jordanialaisyrityksiä käyttämään hyväkseen EU:n ja Jordanian välisen vapaakauppasopimuksen mukaisia kauppaetuja.
                           
                        
                              5)
                           
                           
                              Lisätään tukea yrityksille (vientimarkkinat), jotta ne voisivat täyttää eurooppalaiset/kansainväliset laatustandardit.
                           
                        
                              6)
                           
                           
                              Luodaan houkutteleva järjestelmä investointien saamiseksi nimetyille alueille ja oleskelu- ja työlupien myöntämiseksi Syyrian pakolaisille (ensimmäisenä ja toisena vuotena vähintään 15 prosenttia ja kolmannesta vuodesta alkaen 25 prosenttia tuotantolaitosten työpaikoista 18 nimetyllä talousalueella olisi annettava Syyrian pakolaisille. Yleisenä tavoitteena on saada noin 200 000  työpaikkaa Jordaniassa oleville Syyrian pakolaisille, kuten kansainvälisessä kokonaissuunnitelmassa esitetään. Kolmannen osapuolen (Kansainvälinen työjärjestö, ILO) suorittama valvonta.
                           
                        
                              7)
                           
                           
                              Laajennetaan työvoimavaltaisia lähestymistapoja sekä syyrialaisten että jordanialaisten työllistämiseksi.
                           
                        
                              8)
                           
                           
                              Helpotetaan syyrialaisten pakolaisten hallinnollista asemaa, jotta he voivat työllistyä ja käyttää peruspalveluja, sekä parannetaan heidän valmiuksiaan perustaa yrityksiä leireillä ja niiden ulkopuolella.
                           
                        
                              9)
                           
                           
                              Hyväksytään kansallinen politiikka, jolla puututaan epävirallisiin työmarkkinoihin (ILO:n suositusten mukaisesti).
                           
                        
                              10)
                           
                           
                              Vahvistetaan nuorten ja naisten taloudellista vaikutusvaltaa ja osallistumista.
                           
                        
                              11)
                           
                           
                              Järjestetään yritysten ja sijoittajien konferenssi Jordaniassa.
                           
                        
               
                  
                     Kahdenväliset sitoumukset
                  
                  
                              a)
                           
                           
                              Käynnistetään neuvottelut tehostetusta vapaakauppasopimuksesta ja tarjotaan asianmukaista tukea, jolla helpotetaan sopimuksen täytäntöönpanoa.
                           
                        
                              b)
                           
                           
                              Nopeutetaan valmisteluja neuvottelujen aloittamiseksi teollisuustuotteiden vaatimustenmukaisuuden arviointia ja hyväksymistä koskevasta sopimuksesta (ACAA), jotta eri aloilta valitut Jordanian tuotteet voisivat päästä EU:n markkinoille ilman ylimääräisiä teknisiä tarkastuksia.
                           
                        
                              c)
                           
                           
                              Tuetaan Jordanian hallituksen työtä liiketoimintaympäristön, innovoinnin ja investointi-ilmapiirin parantamiseksi.
                           
                        
                              d)
                           
                           
                              Avustetaan Jordanian hallitusta ja yksityissektoria tuotteiden kilpailukyvyn ja laadun parantamisessa, jotta kansainvälisten standardien noudattaminen helpottuu ja vienti lisääntyy (esimerkiksi elintarvikkeiden turvallisuutta käsittelevän alueellisen keskuksen perustaminen, mukaan lukien laboratoriot terveys- ja kasvinsuojelunormien valvomista varten).
                           
                        
                              e)
                           
                           
                              Tuetaan yritysten ja sijoittajien konferenssia Jordaniassa.
                           
                        
                     Syyrian pakolaiset
                  
                  
                              a)
                           
                           
                              Lievennetään alkuperäsääntöjärjestelmää tilapäisesti 10 vuodeksi tiettyjen tuotteiden osalta 18 nimetyllä talousalueella ja teollisuusalueella, mikä tuo työpaikkoja sekä Syyrian pakolaisille että jordanialaisille, ja harkitaan alkuperäsääntöjä koskevien poikkeusten laajentamista, kun on saavutettu tavoite 200 000  työpaikan luomisesta pakolaisille kolmannen osapuolen (ILO) valvonnassa.
                           
                        
                              b)
                           
                           
                              Helpotetaan luotonsaantia käyttämällä eriytettyä lähestymistapaa: i) eurooppalaiset ja kansainväliset rahoituslaitokset perustavat luottojärjestelyjä, joita jordanialaiset rahoituslaitokset hallinnoivat; ii) tarjotaan luottoa, alkurahoitusta ja tukea mikroyrityksille ja pk-yrityksille, jotka työllistävät sekä syyrialaisia että jordanialaisia; iii) tuetaan mikrolainamekanismeja.
                           
                        
                              c)
                           
                           
                              Euroopan investointipankki (EIP) ja Euroopan jälleenrakennus- ja kehityspankki (EBRD) lisäävät edullisin ehdoin myönnettävää rahoitusta toimeksiantojensa mukaisesti.
                           
                        
            
                  
                     Laadukas koulutus sosiaalisen osallisuuden ja kehityksen varmistamiseksi (mukaan lukien kansainvälisen kokonaissuunnitelman tavoitteet)
                  
               
            
                  
                     Uudelleentarkastelumekanismit: temaattiset kokoukset, kansainvälisen kokonaissuunnitelman seuranta
                  
               
            
                  
                              1)
                           
                           
                              Lisätään työmarkkinoille suuntautuvaa koulutusta ja parannetaan pääsyä laadukkaaseen koulutukseen sekä vahvistetaan työllisyyttä ja teknistä ja ammatillista koulutusta käsittelevän neuvoston (ETVET) sääntelykehystä.
                           
                        
                              2)
                           
                           
                              Tuetaan politiikkoja, joilla edistetään osaamisen ja työmarkkinoiden tarpeiden kohtaamista; parannetaan koulutuslaitosten ja teollisuuden välistä yhteistyötä ja opiskelijoiden työllistyvyyttä edistävien taitojen kehittämistä.
                           
                        
                              3)
                           
                           
                              Edistetään sosiaalista osallisuutta lisäämällä koulutuksessa tai muiden aktiivisten työvoimapoliittisten toimenpiteiden piirissä olevien henkilöiden, erityisesti naisten, nuorten ja vammaisten, lukumäärää.
                           
                        
                              4)
                           
                           
                              Laajennetaan perusasteen ja keskiasteen koulutuksen tarjoaminen 190 000  Syyrian pakolaiseen lukuvuonna 2016–2017 ja turvataan samalla koulutuksen laatu.
                           
                        
                              5)
                           
                           
                              Nopeutetaan Syyrian pakolaisten ja heikossa asemassa olevien jordanialaisten pääsyä laadukkaaseen viralliseen koulutukseen.
                           
                        
                              6)
                           
                           
                              Parannetaan syyrialaisten pääsyä ammatilliseen koulutukseen ja kaikkien muiden heikommassa asemassa olevien nuorten (jordanialaisten ja syyrialaisten) pääsyä korkea-asteen koulutukseen.
                           
                        
               
                  
                     Kahdenväliset sitoumukset
                  
                  
                              a)
                           
                           
                              Lisätään epäsuotuisassa asemassa oleviin yhteiskuntaryhmiin kuuluvien henkilöiden pääsyä koulutukseen vuosina 2016–2019.
                           
                        
                              b)
                           
                           
                              Lisätään budjettitukea työministeriölle, jotta voidaan tarjota proaktiivisia työmarkkinapalveluja.
                           
                        
                              c)
                           
                           
                              Jatketaan sitoumuksia siihen asti, kun koulujen rakentaminen on saatu päätökseen sovitun mukaisesti.
                           
                        
                              d)
                           
                           
                              Lisätään Syyrian pakolaisyhteisöstä tulevien opiskelijoiden ja muita heikommassa asemassa olevien jordanialaisten opiskelijoiden korkea-asteen ja ammatillisen koulutuksen rahoitusta.
                           
                        
                              e)
                           
                           
                              Lisätään mahdollisuuksia osallistua Erasmus+-ohjelmiin, joiden tavoitteena on i) helpottaa opiskelijoiden, opetushenkilöstön, nuorten, nuorisotyöntekijöiden ja vapaaehtoisten liikkuvuutta Jordanian ja EU:n välillä; ii) uudistaa Jordanian korkeakouluja yhteistyöhankkeiden kautta.
                           
                        
                              f)
                           
                           
                              Edistetään osaamiskiertoa ja opiskelijoiden ja tutkijoiden liikkuvuutta Horisontti 2020 -ohjelman puitteissa.
                           
                        
                     Syyrian pakolaiset
                  
                  Lisätään budjettituen kautta myönnettävää rahoitusta opettajien menojen, oppikirjojen, koulumaksujen ja toimintakustannusten kattamiseksi, sekä tuetaan syyrialaisten oppilaiden koulutilojen laajentamista.
               
            
                  
                     Luonnonvarojen kestävä käyttö ja hoito
                  
               
            
                  
                     Uudelleenarviointimekanismi: alakomiteoiden kokoukset, aihekohtaiset kuulemiset
                  
               
            
                  
                              1)
                           
                           
                              Tehostetaan koordinointia kestävän jätevesihuollon varmistamiseksi.
                           
                        
                              2)
                           
                           
                              Energiatehokkuus ja uusiutuva energia: saavutetaan 20 prosentin lasku energian käytössä vuoteen 2020 mennessä ja parannetaan uusiutuvien energialähteiden osuutta sähköntuotannossa vähintään 15 prosenttiin.
                           
                        
                              3)
                           
                           
                              Tehostetaan tutkimus- ja innovointitoimia uusiutuvan energian ja vesi- ja jätehuollon aloilla.
                           
                        
               
                  
                     Kahdenväliset sitoumukset
                  
                  
                              a)
                           
                           
                              Tuetaan uusiutuvan energian käyttöä sekä rajallisten luonnonvarojen kestävää käyttöä budjettituen kautta ja naapuruuspolitiikan investointivälineestä.
                           
                        
                              b)
                           
                           
                              Tuetaan valmiuksien kehittämistä ja koulutusta riittävän asiantuntemuksen kehittämiseksi.
                           
                        
                              c)
                           
                           
                              Tuetaan energiatehokkuutta koskevia ohjelmia muun muassa työpaikkojen luomiseksi.
                           
                        
                              d)
                           
                           
                              Tuetaan tutkimus- ja innovointiyhteistyötä uusiutuvan energian ja energiatehokkuuden alalla.
                           
                        
                              e)
                           
                           
                              Helpotetaan alueellisten energiamarkkinoiden perustamista.
                           
                        
            
                  
                     Vakautta, turvallisuutta ja terrorismin torjuntaa koskevan yhteistyön lujittaminen
                  
               
            
                  
                     Uudelleentarkastelumekanismit: Terrorismintorjuntaa koskeva vuoropuhelu, alakomiteat ja/tai temaattiset kokoukset, assosiaationeuvosto
                  
               
            
                  
                              1)
                           
                           
                              Edistetään osastojen välistä yhteistyötä ja helpotetaan avunantajien kansainvälistä koordinointia oikeusvaltioperiaatteeseen perustuvien terrorismin ja väkivaltaisten ääriliikkeiden torjunnan strategioiden täytäntöönpanemiseksi.
                           
                        
                              2)
                           
                           
                              Tiivistetään edelleen yhteistyötä nuorten radikalisoitumisen ehkäisemiseksi ja radikalismista luopumista koskevien aloitteiden tukemiseksi muun muassa koulutus- ja työllistämisohjelmien kautta.
                           
                        
                              3)
                           
                           
                              Sitoudutaan terrorismin torjuntaa koskevaan strategiseen yhteistyöhön ja vuoropuheluun EU:n kanssa.
                           
                        
                              4)
                           
                           
                              Katastrofihallinta: lujitetaan ministeriöiden välistä koordinointia, vahvistetaan väestönsuojelun ja katastrofiriskien hallinnan alalla toimivien henkilöiden koulutusta ja annetaan riittävät resurssit; parannetaan kansallisen turvallisuus- ja kriisinhallintakeskuksen valmiuksia toimia alueellisena koulutus- ja harjoituskeskuksena, lisätään tietoisuutta paikallisyhteisöissä.
                           
                        
               
                  
                     Kahdenväliset sitoumukset
                  
                  
                              a)
                           
                           
                              Tuetaan edelleen Jordanian pyrkimyksiä radikalisoitumisen, väkivaltaisten ääriliikkeiden ja terrorismin ehkäisemiseksi.
                           
                        
                              b)
                           
                           
                              Laajennetaan yhteistyötä ilmailun turvaamisen, oikeudellisen yhteistyön ja rajaturvallisuuden aloilla, tuetaan rahanpesun ja terrorismin rahoituksen torjuntaa.
                           
                        
                              c)
                           
                           
                              Turvallisuus / terrorismin torjunta: yhteistyö muun muassa EU:n ja jäsenvaltioiden erityisjärjestöjen välillä.
                           
                        
                              d)
                           
                           
                              Katastrofihallinta: Tuetaan varhaisvaroitus-, ennaltaehkäisy- ja valmiuskapasiteetin vahvistamista ja tarjotaan tiiviimpää kumppanuutta unionin pelastuspalvelumekanismin kanssa.
                           
                        
            
                  
                     Hyvin hallitut pakolais-, muuttoliike- ja liikkuvuuspolitiikat
                  
                  
                     Uudelleentarkastelumekanismi: Liikkuvuuskumppanuus ja/tai asianomaiset alakomiteat, assosiaationeuvosto
                  
                  EU ja Jordania allekirjoittivat liikkuvuuskumppanuuden lokakuussa 2014. Ne sopivat panevansa täytäntöön liikkuvuuskumppanuuden keskinäiset poliittiset sitoumukset ja kaikki siihen liittyvään liitteeseen sisältyvät toimet seuraavien painopisteiden mukaisesti:
                  
                              —
                           
                           
                              hyvin hallitun laillisen muuttoliikkeen ja liikkuvuuden edistäminen
                           
                        
                              —
                           
                           
                              Jordanian asianomaisten viranomaisten valmiuksien vahvistaminen rajaturvallisuuden varmistamiseksi ja laittoman maahanmuuton estämiseksi
                           
                        
                              —
                           
                           
                              muuttoliikkeen ja kehityksen välisen yhteyden vahvistaminen
                           
                        
                              —
                           
                           
                              maahanmuuttajien suojelun parantaminen kansainvälisten velvoitteiden mukaisesti.
                           
                        EU ja Jordania sitoutuvat tehostamaan liikkuvuuskumppanuuden täytäntöönpanoa, jossa keskitytään ennen kaikkea liitteeseen sisältyviin toimiin ottaen huomioon se, että liite on muuttuva asiakirja, jota voidaan päivittää, kunhan se on edelleen liikkuvuuskumppanuuden poliittisten sitoumusten mukainen.
               
            
                  
                     Oikeus- ja poliittiset uudistukset, demokraattiset vaalit ja ihmisoikeudet
                  
               
            
                  
                     Uudelleentarkastelumekanismit: YK:n ihmisoikeusmekanismi, ihmisoikeusvuoropuhelut, poliittiset vuoropuhelut, assosiaationeuvosto
                  
               
            
                  
                              1)
                           
                           
                              Kehitetään edelleen riippumatonta oikeuslaitosta.
                           
                        
                              2)
                           
                           
                              Parannetaan oikeusavun saatavuutta.
                           
                        
                              3)
                           
                           
                              Jatketaan poliittisia uudistuksia, joilla pyritään varmistamaan Jordanian pitkän aikavälin vakaus ja demokraattinen hallinto.
                           
                        
                              4)
                           
                           
                              Vahvistetaan demokraattisten instituutioiden asemaa.
                           
                        
                              5)
                           
                           
                              Jatketaan demokraattisten vaalien järjestämistä.
                           
                        
                              6)
                           
                           
                              Vahvistetaan mekanismeja, joilla edistetään kansalaisyhteiskunnan osallistumista tietyillä pilottialoilla.
                           
                        
                              7)
                           
                           
                              Pannaan täytäntöön kansallinen ihmisoikeusohjelma kaudeksi 2016–2025.
                           
                        
                              8)
                           
                           
                              Edistetään ja kunnioitetaan ihmisoikeuksia ja naisten oikeuksia sekä naisten osallistumista julkiseen elämään.
                           
                        
                              9)
                           
                           
                              Pannaan täytäntöön kansainvälisen ja kansallisen ihmisoikeuslainsäädännön mukaisia sitoumuksia ja velvoitteita.
                           
                        
                              10)
                           
                           
                              Laaditaan kehys media-alan moniarvoisuuden säilyttämiseksi.
                           
                        
               
                  
                     Kahdenväliset sitoumukset
                  
                  
                              a)
                           
                           
                              Myönnetään budjettitukea oikeusalan uudistusta varten.
                           
                        
                              b)
                           
                           
                              Tuetaan valmiuksien kehittämistä, seurantaa ja vaikutustenarviointeja.
                           
                        
                              c)
                           
                           
                              Tuetaan parlamenttia ja edistetään poliittisten puolueiden tukitoimia.
                           
                        
                              d)
                           
                           
                              Tuetaan riippumatonta vaalilautakuntaa.
                           
                        
                              e)
                           
                           
                              Lähetetään EU:n vaalitarkkailuvaltuuskuntia (Jordanian kutsusta).
                           
                        
                              f)
                           
                           
                              Jatketaan tuen antamista hallituksen ohjelmille ja valtiosta riippumattomille aloitteille, jotka koskevat ihmisoikeuksien, mukaan lukien EU:n ihmisoikeusalan painopisteiden, edistämistä ja kunnioittamista, sekä Jordanian hallituksen vuosia 2016–2025 koskevan ihmisoikeuksien toimintaohjelman tukemista.
                           
                        
                              g)
                           
                           
                              Jatketaan sukupuolten tasa-arvon ja ihmisoikeuksien tukemista myös sukupuolten välisen tasa-arvon edistämistä koskevan toimintasuunnitelman pohjalta.
                           
                        
            
         Lisäys 2: Vertailuarvot
      
      Ehdotetaan seuraavia määrällisiä vertailuarvoja, joilla voidaan seurata EU–Jordania-kokonaissuunnitelman täytäntöönpanon edistymistä. Seuranta toteutetaan säännöllisesti ja vähintään kerran vuodessa uudelleentarkastelumekanismien puitteissa ja EU:n ja Jordanian kahdenväliseen yhteistyöhön liittyvissä kokouksissa.
      
                  Jordanian sitoumukset
               
               
                  EU:n sitoumukset
               
            
                  
                              —
                           
                           
                              
                                 50 000  työpaikkaa Syyrian pakolaisille vuoden 2016 loppuun mennessä, 75 000  vuoden 2017 loppuun mennessä, 100 000  vuoden 2018 loppuun mennessä edellyttäen, että työlupien kysyntä on riittävää
                           
                        
                              —
                           
                           
                              Koulutus: julkista ja ilmaista koulutusta annetaan vähintään 140 000  syyrialaislapselle vuonna 2016 ja ainakin 190 000  lapselle vuoden 2017 lopussa
                           
                        
               
                  
                     Kahdenväliset sitoumukset
                  
                  Vuosina 2016–2017 myönnettävän uuden rahoituksen vähimmäismäärä on yhteensä 747 miljoonaa euroa, ja siihen kuuluu
                  
                              —
                           
                           
                              200 miljoonaa euroa makrotaloudellista rahoitusapua lainan muodossa edellyttäen, että ennakkoehdot täyttyvät
                           
                        
                              —
                           
                           
                              108 miljoonaa euroa humanitaariseen apuun vuosina 2016–2017
                           
                        
                     Syyrian pakolaiset
                  
                  EU soveltaa yksinkertaistettuja alkuperäsääntövaatimuksia Jordanian EU:hun suuntautuvaan vientiin seuraavin edellytyksin:
                  
                              —
                           
                           
                              kesto 10 vuotta
                           
                        
                              —
                           
                           
                              sovelletaan 18 nimetyllä talousalueella ja teollisuusalueella.